**KULTURNA OPOZICIJA: RAZUMIJEVANJE KULTURNE BAŠTINE NESLAGANJA U BIVŠIM SOCIJALISTIČKIM DRŽAVAMA (COURAGE)**

**predstavljanje projekta iz programa *Obzor 2020***

*Teodora Shek Brnardić i Josip Mihaljević*

Hrvatski institut za povijest po prvi put je partner na projektu u okviru programa *Obzor 2020* koji se bavi istraživanjem kulturne baštine i materijalne kulture socijalizma. Radi se o trogodišnjem istraživačkom projektu pod kooordinacijom Mađarske akademije znanosti i umjetnosti na kojem surađuje dvanaest partnerskih institucija iz deset zemalja (Mađarska, Poljska, češka, Slovačka, Hrvatska, Rumunjska, Litva, Irska, Velika Britanija i Njemačka).

Glavni cilj projekta je stvaranje prve **digitalne baze** podataka te mrežnih i izvanmrežnih, i privatnih i javnih **zbirki,** prvenstveno u Europi, koje svjedoče o preživljavanju različitih oblika **kulturne opozicije** u bivšim socijalističkim zemljama od uspona komunističkih režima od pada Željezne zavjese. Inovativnost projekta očituje se na dva načina: prvo, izradit će se opširan **elektronički registar** postojećih, ali raspršenih zbirki koje svjedoče o povijesti i oblicima kulturne opozicije u bivšim socijalističkim državama; drugo, zbirke će biti analizirane u njihovom širem društvenom, političkom i kulturnom kontekstu.

Osim mrežnog registra i transnacionalne baze podataka, izradit će se **opis i vodič** po zbirkama, **priručnik** o različitim tipovima kulturne opozicije predstavljenim u zbirkama, a razvit će se i **edukativni digitalni sadržaji** te će biti organiziran **filmski festival** kao i putujuće i mrežne **izložbe**. Na kraju, čitav niz **preporuka** za zaštitu, predstavljanje, eksploataciju i financiranje ove vrste baštine bit će poslan tijelima Europske komisije te javnim službama na nacionalnoj i lokalnoj razini.

Na kraju predstavljanja istaknut će se izvrsna i učinkovita suradnička dimenzija između AKM i znanstvenih institucija koja može predstavljati i modalitet za mnoge buduće suradnje.